1977-ben leszerződött a Williams Grand Prix Engineering-hez, ahol March-Ford 761-es autókkal összesen nyolc világbajnoki futamon indult. Hét alkalommal célba is ért, legjobb eredményét a Monzában rendezett Olasz Nagydíjon érte el, ahol hetedikként intették le. Mivel az 1978-as évad előtt Frank Williams csapatának szponzora, a Saudia légitársaság ragaszkodott az ausztrál Alan Jones szerződtetéséhez, az 1977-es Kanadai Nagydíjjal véget ért Neve Formula–1-es pályafutása, bár a visszatérésre több kísérletet is tett. Formula–2-es sorozatokban próbálkozott, de elfogyott a pénze, így kénytelen volt letenni a visszatérésről. A Belga Túraautó-Bajnokság résztvevője lett, továbbá indult a Le Mans-ban rendezett 24 órás viadalon. Végleges visszavonulása után Patrick Neve Racing néven ügynökséget nyitott, amely autósportrendezvények promótálásával foglalkozott.